圖章 (東亞)

圖章又叫印章或者印，佢喺東亞文化圈傳統佔有重要地位，唔單止係日常生活用品，圖章嘅圖案、文字彫刻同埋圖章本身嘅造型都好有藝術價值。

歷史
據講，圖章源自中國「三代」嘅製陶或者源自商殷墟甲骨文嘅契書同青銅鑄造嘅銘文，到而家仲未有定論。根據歷史記載同埋考古遺物，圖章喺春秋戰國時期已經較爲普遍使用嘞。後嚟，圖章傳到去東亞其他地區，例如日本、朝鮮、越南等地，成爲呢啲地區傳統文化嘅一部份。圖章喺朝鮮嘅使用，最早可追溯至公元前二世紀嘅扶餘國。

坊間亦都有講法認爲圖章起源於「徵識圖騰」。另外根據《抱樸子·登涉篇》記載：「古之人山者，皆佩黃神越章之印，其廣四寸，其字一百二十，以封泥著所住之四方各百步，則虎狼不敢近其內也。」可見圖章亦都有驅邪嘅作用。

中國古代政府喺冊封同官員任命時，授受印章，以做信物，是爲信印，即後世所稱嘅公章。呢類圖章係政治權力嘅象徵，通常隨官職同爵位，順序傳承，並非個人所有。中國歷代君主使用嘅圖章——璽，則係國家最高權力嘅象徵。漢代緯書《春秋運鬥樞》話：「黃帝時，黃龍負圖，中有璽者，文曰『天王符璽』」；《春秋合誠圖》入面，「堯坐舟中與太尉舜臨觀，鳳凰負圖授堯，圖以赤玉爲匣，長三尺八寸，厚三寸，黃玉檢，白玉繩，封兩端，其章曰『天赤帝符璽』」。黃帝、堯舜皆係傳說人物，呢類講法，並非信史。最爲知名嘅璽係秦始皇嘅傳國璽。

發展

圖章材料嘅發展：陶係圖章最古老嘅材料，後來漸漸發展爲金、銀、銅、玉、錫、竹、骨、石、木、牛角、象牙等，乃至現代嘅塑料、橡膠；明朝後半葉，文人採用葉蠟石嚟做圖章材料，流傳至今。
圖章名稱嘅發展：秦以前，稱爲「璽」，到秦一統六國後分「璽」同「印」；漢朝時期，稱之「璽」或者「章」；至唐武后改「璽」爲「寶」，而唐至清「璽」、「寶」並用。民間對圖章嘅稱呼仲有「印信」、「記」、「朱記」、「印章」、「戳子」等。日語又稱「判子」。

圖章內容
大部份圖章上面都刻咗文字，當中以漢字爲主，大部份採用篆書，有啲甚至用金文、甲骨文。現代嘅圖章都有用隸書、楷書嚟刻嘅。日本有一啲刻咗假名嘅圖章，韓國亦都有一啲刻咗諺文嘅。仲有一啲非文字嘅圖章，刻嘅係圖案。

要留意一點，舊時漢字少過今日，整圖章嗰陣不時要借用通假字，例如上面啲圖章，「茶熟香溫且自看」用「孰」通假「熟」，「千巖秋气高」借「嚴」通假「巖」，「知時無止」以「亡」通假「無」。有啲漢字古時音義唔同今時，好似「問梅消息」嘅「梅」，金、篆時寫做「某」，《說文》云：「某，酸果也。从木从甘。」今日「梅」同「某」已經分化做兩個字，音、義都唔同，但係印上仍然跟舊時嗰套，噉就要讀成「梅」音，解做「梅」嘅意思。

亦有啲古字同今日寫法好唔同，例如「秋」字金文係「龝」，从「禾」从「𬟏」；「時」字金文係「旹」，从「日」，「㞢」聲；「野」字甲骨文係「埜」，从「林」从「土」等等，解讀時就要掌握文字學知識。明清時期有啲篆刻家鍾意用罕見嘅傳抄古文，譬如「我思古人實獲我心」嘅「實」字，好似「木」上有果實噉；「千巖秋气高」嘅「气」字从「日」从「气」；「道」字喺圖章度，亦成日寫成「人」喺「行」中間行緊嘅樣。而鳥蟲篆、九疊篆呢類文字，加咗好多裝飾，搞到即使係文字學家都未必好認。

白文同朱文
圖章分白文同朱文兩種。白文係指圖章上面嘅字凹落去，印出嚟嗰陣啲文冇畀印泥上色嘅印章；朱文係指圖章上面嘅字凸出來，印出嚟嗰陣文字畀紅色印泥上咗色嘅印章。仲有啲圖章係朱白相間嘅。

應用

日常應用
漢代前，圖章係用嚟置放竹木簡牘嘅木質方槽上嘅「印泥」，又稱「朱肉」。漢代後，圖章用喺扱喺紙張上面。同時，圖章亦用嚟烙喺馬身上嚟做標記，以及用嚟做大件物品發送嘅封用標記。

圖章常用作簽署，統稱爲「名印」。古代嘅名印可分以下種類：

現時，東亞地區仍然好多人用名印簽署，而且具備法律效力。因此用嚟做簽署嘅圖章必須妥善保管，避免畀人盜用。目前臺灣、韓國、朝鮮等地嘅最常見嘅名印刻有簽署者姓名，中國大陸則喺中華人民共和國成立後因將其視爲「傳統嘅舊時代產物」而廢除個人圖章。日本嘅一般只有姓氏，一啲常見姓氏嘅現成圖章可以於市面上購買。

喺日本同埋韓國，用作簽署用嘅圖章需要登記方有法律效力，日本同韓國各地有專門嘅政府機構負責登記圖章。日本會爲已經登記嘅圖章發出「印鑑登錄證明書」，已經登記嘅圖章叫做「實印」，未登記嘅稱爲「認印」。韓國爲已登記圖章發出嘅文件就叫「印鑑證明書」，已經登記嘅圖章會叫「印鑑」或者「實印」，至於「圖章」通常都淨係指未登記嗰啲。大部份韓國人會有兩個姓名印章，「圖章」淨係用喺一般簽署度，「印鑑」就用嚟做重要文件或重大交易、合約嘅簽署。

書法與繪畫作品中嘅應用

東亞書法作品中嘅圖章分爲名號章同埋閒章。而按照圖章所扱嘅位置又分爲迎首章同埋押腳章。圖章同正文、題款共同構成書法作品嘅三大要素。

仲有，東亞傳統繪畫都成日有圖章，具有簽署同埋裝飾嘅作用。有啲書法、繪畫嘅擁有者亦都會喺自己嘅收藏品度扱上圖章。

「閒章」作爲一啲愛好書畫人士嘅個人標記印，作用類似有特色嘅簽名，但係冇法律效力，以下係一啲例子：

另外，仲有啲代表書齋、私墊、藏館嘅圖章，統稱「齋印」，好似下面呢啲例子噉：

參見
圖章
玉璽
篆刻
篆字
連續印
印泥
壽山石
青田石

圖章
雕刻
東亞文化

ja:印章